CELEX: 32021D2184
Language: lv
Date: 2021-12-06 00:00:00
Title: Komisijas Īstenošanas lēmums (ES) 2021/2184 (2021. gada 6. decembris), ar ko pagarina pasākumu, ar kuru Apvienotās Karalistes Veselības un drošības pārvalde saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu atļauj piedāvāt tirgū un lietot piecus roku dezinfekcijai paredzētus biocīdus (izziņots ar dokumenta numuru C(2021) 8729) (Autentisks ir tikai teksts angļu valodā)

10.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 444/105
               
            
         KOMISIJAS ĪSTENOŠANAS LĒMUMS (ES) 2021/2184
         (2021. gada 6. decembris),
         ar ko pagarina pasākumu, ar kuru Apvienotās Karalistes Veselības un drošības pārvalde saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu atļauj piedāvāt tirgū un lietot piecus roku dezinfekcijai paredzētus biocīdus
         
            
               (izziņots ar dokumenta numuru C(2021) 8729)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu saistībā ar 5. panta 4. punktu Protokolā par Īriju/Ziemeļīriju, kas pievienots Līgumam par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas,
         tā kā:
         
                     (1)
                  
                  
                     2021. gada 11. martā Apvienotās Karalistes Veselības un drošības pārvalde, rīkojoties Ziemeļīrijas Veselības un drošības pārvaldes vārdā, (turpmāk “Apvienotās Karalistes kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu atļaut līdz 2021. gada 8. augustam Ziemeļīrijā piedāvāt tirgū un lietot roku dezinfekcijas līdzekļus Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle un Cornells Wellness Instant Hand Sanitizer Spray (“2021. gada 11. marta pasākums”). 2021. gada 15. martā Apvienotās Karalistes kompetentā iestāde pieņēma līdzīgu lēmumu, ar ko līdz 2021. gada 2. augustam atļāva Ziemeļīrijā piedāvāt tirgū un lietot roku dezinfekcijas līdzekli Leucillin Family Sanitiser (“2021. gada 15. marta pasākums”). Apvienotās Karalistes kompetentā iestāde atbilstoši minētās regulas 55. panta 1. punkta otrajai daļai Komisiju un dalībvalstu kompetentās iestādes informēja par 2021. gada 11. marta pasākumu un 2021. gada 15. marta pasākumu, kā arī sniedza to pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju 2021. gada 11. marta pasākums un 2021. gada 15. marta pasākums bija nepieciešami, lai aizsargātu sabiedrības veselību. 2020. gada 11. martā Pasaules Veselības organizācija (PVO) paziņoja, ka koronavīrusa izraisītās slimības (Covid-19) uzliesmojumu var raksturot kā pandēmiju. Apvienotās Karalistes valdība paziņoja, ka risks Apvienotajai Karalistei ir augsts, un 2020. gada 23. martā stājās spēkā ierobežojumi. PVO roku dezinfekcijas līdzekļus uz spirta bāzes iesaka izmantot kā profilaktisku pasākumu pret Covid-19 izplatīšanos un kā alternatīvu roku mazgāšanai ar ziepēm un ūdeni.
                  
               
                     (3)
                  
                  
                     
                        Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle un Cornells Wellness Instant Hand Sanitizer Spray kā aktīvo vielu satur propān-2-olu. Leucillin Family Sanitiser kā aktīvo vielu satur aktīvo hloru, kas izdalās no nātrija hipohlorīta. Gan propān-2-ols, gan aktīvais hlors, kas izdalās no nātrija hipohlorīta, abi ir apstiprināti lietošanai 1. produkta veida biocīdos (“Cilvēka higiēnai paredzētie”), kas definēti Regulas (ES) Nr. 528/2012 V pielikumā.
                  
               
                     (4)
                  
                  
                     Kopš Covid-19 uzliesmojuma Apvienotajā Karalistē ir ārkārtīgi liels pieprasījums pēc roku dezinfekcijas līdzekļiem, un tas izraisījis nepieredzētu šādu produktu deficītu. Pirms 2021. gada 11. marta pasākuma un 2021. gada 15. marta pasākuma Apvienotajā Karalistē saskaņā ar Regulu (ES) Nr. 528/2012 bija atļauti pavisam nedaudzi roku dezinfekcijas līdzekļi. Covid-19 Apvienotajā Karalistē rada nopietnu sabiedrības veselības apdraudējumu, tāpēc vēl citu roku dezinfekcijas līdzekļu pieejamībai ir izšķiroša nozīme, lai nepieļautu minētās slimības izplatīšanos.
                  
               
                     (5)
                  
                  
                     2021. gada 2. augustā Komisija no Apvienotās Karalistes kompetentās iestādes saņēma pamatotu pieprasījumu, kurā saskaņā ar Regulas (ES) Nr. 528/2012 55. panta 1. punkta trešo daļu lūdza atļaut pagarināt 2021. gada 15. marta pasākumu Apvienotajā Karalistē attiecībā uz Ziemeļīriju. 2021. gada 4. augustā Komisija no kompetentās iestādes saņēma līdzīgu pamatotu pieprasījumu par 2021. gada 11. marta pasākuma pagarināšanu. Pieprasījumi tika pamatoti ar bažām, ka Covid-19 sabiedrības veselību varētu apdraudēt arī pēc pagaidu atļauju termiņa beigām, un to, ka Covid-19 radīto apdraudējumu ierobežošanas nolūkā ir būtiski tirgū atļaut vēl citus roku dezinfekcijas līdzekļus.
                  
               
                     (6)
                  
                  
                     Saskaņā ar Apvienotās Karalistes kompetentās iestādes sniegto informāciju pieprasījums roku dezinfekcijas līdzekļu piegādes ķēdē joprojām ir augsts, tāpēc pasākumu Apvienotajā Karalistē attiecībā uz Ziemeļīriju ir nepieciešams pagarināt.
                  
               
                     (7)
                  
                  
                     Uzņēmumi, kam pēc tam, kad PVO izziņoja pandēmiju, tika piešķirtas atkāpes attiecībā uz roku dezinfekcijas līdzekļiem saskaņā ar Regulas (ES) Nr. 528/2012 55. panta 1. punkta pirmo daļu, tiek aicināti pēc iespējas drīz pieprasīt produktu atļaujas parastajā kārtībā. Tomēr Apvienotās Karalistes kompetentā iestāde līdz šim nav saņēmusi nevienu jaunu produkta atļaujas pieteikumu, kas iesniegts parastajā kārtībā.
                  
               
                     (8)
                  
                  
                     Tā kā Covid-19 joprojām apdraud sabiedrības veselību un šādu apdraudējumu Apvienotajā Karalistē attiecībā uz Ziemeļīriju nevar pienācīgi ierobežot, ja tirgū nav atļauti vēl papildus roku dezinfekcijas līdzekļi, ir lietderīgi Apvienotās Karalistes kompetentajai iestādei atļaut šos divus pasākumus pagarināt Apvienotajā Karalistē attiecībā uz Ziemeļīriju.
                  
               
                     (9)
                  
                  
                     Ņemot vērā, ka pasākumu termiņš beidzās 2021. gada 2. augustā un 2021. gada 8. augustā, šim lēmumam vajadzētu būt ar atpakaļejošu spēku.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Apvienotās Karalistes Veselības un drošības pārvalde, rīkojoties Ziemeļīrijas Veselības un drošības pārvaldes vārdā, pasākumu, ar ko Apvienotajā Karalistē attiecībā uz Ziemeļīriju atļauj piedāvāt tirgū un lietot biocīdus Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle un Cornells Wellness Instant Hand Sanitizer Spray, drīkst pagarināt līdz 2023. gada 10. februārim.
         
         
            2. pants
            Apvienotās Karalistes Veselības un drošības pārvalde, rīkojoties Ziemeļīrijas Veselības un drošības pārvaldes vārdā, pasākumu, ar ko Apvienotajā Karalistē attiecībā uz Ziemeļīriju atļauj piedāvāt tirgū un lietot biocīdu Leucillin Family Sanitiser, drīkst pagarināt līdz 2023. gada 4. februārim.
         
         
            3. pants
            Šis lēmums ir adresēts Apvienotās Karalistes Veselības un drošības pārvaldei, kura rīkojas Ziemeļīrijas Veselības un drošības pārvaldes vārdā.
            1. pantu piemēro no 2021. gada 9. augusta.
            2. pantu piemēro no 2021. gada 3. augusta.
         
         
            Briselē, 2021. gada 6. decembrī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.